Edgar Tõnurist

Edgar Tõnurist (12. jaanuar 1920 Simbirski kubermang, Vene SFNV – 16. august 1992 Lääne-Virumaa) oli Eesti NSV riigitegelane, Eesti NSV põllumajandusminister ja NSV Liidu Ülemnõukogu saadik. Ta oli Lahemaa rahvuspargi rajaja ja Eesti Looduskaitse Seltsi üks asutajaid.

 Elulugu 
Sündis 12. jaanuaril 1920 Venemaal Simbirski kubermangus Liivaku asunduses, kuhu tema isa Gustav oli koos perega läinud. Pärast Vabadussõja lõppu tuli pere tagasi Eestisse, kus vanemad töötasid Narvas Kreenholmi vabrikus. Väike Edgar jäi üsna varases eas orvuks, sest tema vanemad, nagu ka osa lastest (kokku oli neid neli õde ja kuus venda) surid tuberkuloosi. Alates 1928. aastast pärast vanemate surma hakkas 8-aastane poiss ennast iseseisvalt elatama.

Lõpetas 1933. aastal Antsla linna algkooli. Suviti töötas ta Tartus maalriabilisena, mustatöölisena, jooksupoisina ja muudel töödel. Õppis edasi Väimela-Võru Põllumajanduskoolis ja Kuremaa Zootehnikumis. Lõpetas eksternina gümnaasiumi ning töötas Valga maatulunduskonsulendi juures piimandusala nõustaja-zootehnikuna.

Pärast Nõukogude okupatsiooni 1940. juunis Tõnurist liitus Kommunistliku Noorsooühinguga. 1940. aastal oli ta Tartumaa TRSN Täitevkomitee kaubandusosakonna juhataja ja osales seejärel Teises maailmasõjas Eesti Laskurkorpuse ridades ohvitserina luureüksuse komandöri rivialase asetäitjana (sh. Velikije Luki ja Novosokolniki all). Ta võeti NLKP liikmeks 1943. aastal.

Pärast Teist maailmasõda, 1944. aasta aprillist 1947. aastani töötas ta Eesti NSV Tartumaa Töötava Rahva Saadikute Nõukogu  Täitevkomitee esimehena. 1944. aasta riikliku plaani eduka täitmise eest autasustati E. Tõnuristi Isamaasõja I järgu ordeniga ning 1945. aastal autasustas Eesti NSV Ülemnõukogu Presiidium teda aukirjaga. 

1950. aastast alates töötas Edgar Tõnurist ENSV põllumajanduse ministri asetäitjana ja 1953. aastast Eesti NSV põllumajandusministrinaEdgar Gustavi p. Tõnurist, Eesti NSV Ülemnõukogu IX koosseis = Верховный Совет ЭССР IX созыв: biograafiline lühiteatmik. EESTI RAAMAT TALLINN 1976, lk 185, oli 9. jaanuar 1954 – 21. september 1961 Eesti NSV põllumajandusminister ning 28. märts 1962 – 13. märts 1965 Eesti NSV põllumajandusminister ning 1961–1979 oli Edgar Tõnurist Eesti NSV Ministrite Nõukogu esimehe esimene asetäitja.

Edgar Tõnurist oli EKP Keskkomitee büroo liige, NSVL Ülemnõukogu IV, VI, VII, VIII ja IX koosseisu saadik ning ENSV Ülemnõukogu V, VII ja VIII, IX koosseisu saadik.

1979–1984 oli Edgar Tõnurist Eesti Maaviljeluse ja Maaparanduse Instituudi direktor.

 Tunnustus 
 1945 Isamaasõja I järgu orden
 1979 Eesti NSV teeneline põllumajandustöötaja

 Teosed 

Edgar Tõnurist. Eesti NSV põllumajanduse sotsialistlik rekonstrueerimine. – Tallinn: Valgus, 1967
Edgar Tõnurist. Eesti NSV põllumajanduse industrialiseerimine. – Tallinn: Valgus, 1974

Tõnurist, Edgar. Lahemaa rahvuspark. – Eesti Loodus, 1972, nr 23 (11), lk. 641–648.
Tõnurist, Edgar. Lahemaa, tüüpiline ja kordumatu. – Eesti Loodus, 1981, nr 32 (6), lk. 354–359.

 Viited 

 Allikad 

Oolav Tamberg, Edgar Tõnurist põllumajandusjuhina ja looduskaitsjana: meenutusi ja mõtisklusi. – Tallinn: O. Tamberg, 2011. ISBN 978-9949-218-74-5

Toimetuse küsimustele vastavad... Edgar Tõnurist, Lahemaa Rahvuspargi Nõukogu esimees. – Eesti Loodus, 1986, nr 37 (6), lk. 347–349
Jaan Eilart, Kauane põllumajandusjuht – 70. – Harju Elu, 13. jaanuar 1990
Kas olete tehtuga rahul? Toimetuse küsimustele vastab Edgar Tõnurist. – Eesti Loodus, 1991, nr 42 (6), lk. 364–367
E. Jõgis, Silmast silma – Edgar Tõnurist. – Rahva Hääl, 21. aprill 1991
Rein Ruutsoo, Vastupanu mitu nägu. – Maaleht, 20. aprill 2006
Jaak Allik, Põlvili või püsti? – Sirp, 10. august 2007
Ann Marvet, Mees, kes ajas eesti asja. – Eesti Loodus, 2011, nr 5

 Välislingid 
Rein Sikk, Lahemaa rahvuspark loodi Leninit tsiteerides. – Eesti Päevaleht, 10. detsember 2007
Ülle Tamm, Lahemaa rahvuspargil täitub 1. juunil 40 aastat. – Sõnumitooja – Ida-Harjumaa nädalaleht, 25. mai 2011

Kategooria:EKP Keskkomitee büroo liikmed
Kategooria:Eesti NSV põllumajandusministrid
Kategooria:Eesti NSV V Ülemnõukogu liikmed
Kategooria:Eesti NSV VII Ülemnõukogu liikmed
Kategooria:Eesti NSV VIII Ülemnõukogu liikmed
Kategooria:Eesti NSV IX Ülemnõukogu liikmed
Kategooria:NSV Liidu Ülemnõukogu saadikud
Kategooria:NSV Liidu Ülemnõukogu Rahvuste Nõukogu saadikud‎
Kategooria:8. Eesti Laskurkorpuse koosseis
Kategooria:Eesti NSV teenelised põllumajandustöötajad
Kategooria:Lenini ordeni kavalerid
Kategooria:Punatähe ordeni kavalerid
Kategooria:Ordeni "Austuse märk" kavalerid
Kategooria:Sündinud 1920
Kategooria:Surnud 1992